## Zakon o izmjenama i dopunama Zakona o stambenoj štednji i državnom poticanju stambene štednje

### NN 92/2005 (27.7.2005.), Zakon o izmjenama i dopunama Zakona o stambenoj štednji i državnom poticanju stambene štednje

# HRVATSKI SABOR

**1836**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O STAMBENOJ ŠTEDNJI I DRŽAVNOM POTICANJU STAMBENE ŠTEDNJE

Proglašavam Zakon o izmjenama i dopunama Zakona
o stamb­enoj štednji i državnom poticanju stambene štednje, kojega je Hrvatski
sabor donio na sjednici 15. srpnja 2005. godine.

Broj: 01-081-05-2494/2

Zagreb, 20. srpnja 2005.

Predsjednik

Republike Hrvatske

**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O STAMBENOJ ŠTEDNJI I DRŽAVNOM POTICANJU STAMBENE ŠTEDNJE

Članak 1.

U Zakonu o stambenoj štednji i državnom poticanju
stambene štednje (»Narodne novine«, br. 109/97., 117/97., 76/99. i 10/01.) u
članku 4. stavku 2. iza riječi: »bankama« riječi: »i štedionicama« brišu se.

Članak 2.

U članku 5. stavak 1. mijenja se i glasi:

»(1) Stambenu štedionicu mogu osnovati banke
osnovane u skladu sa Zakonom o bankama i društva za osiguranje osnovana
sukladno Zakonu o osiguranju.«

U stavku 4. riječ: »štedionicama« zamjenjuje se
riječima: »društ­vima za osiguranje.«.

Članak 3.

U članku 7. iza stavka 2. dodaje se stavak 3.
koji glasi:

»(3) Stambene štedionice mogu sklapati poslove s
izvedenim financijskim instrumentima u svrhu upravljanja bilancom štedionice i
zaštite imovine i obveza štedionice.«

Članak 4.

(1) U članku 8. stavku 2. točka 3. mijenja se i
glasi:

»3. rekonstrukciju, adaptaciju i popravak te
opremanje stana ili obiteljske kuće,«.

Stavak 3. mijenja se i glasi:

»(3) Stambene štedionice mogu stambenim
štedišama iz članka 9. stavka 2. ovoga Zakona odobriti kredite za
međufinanciranje do visine ugovornog iznosa za namjene iz stavka 2. ovoga
članka.«

Iza stavka 3. dodaju se stavci 4. i 5. koji
glase:

»(4) Pod međufinanciranjem iz stavka 3. ovoga
članka podrazumijeva se odobravanje stambenih kredita za namjene iz stavka 2.
ovoga članka prije najkraćeg vremena stambene štednje iz članka 14. stavka 1.
ovoga Zakona.«

»(5) Ministar financija pravilnikom može
propisati uvjete pod kojima stambene štedionice mogu odobravati kredite za
međufinanciranje za namjene iz stavka 2. ovoga članka.«

Članak 5.

U članku 8.a stavak 1. briše se.

U dosadašnjim stavcima 2. do 5., koji postaju
stavci 1. do 4., riječ: »predfinanciranje« zamjenjuje se riječju:
»međufinanciranje« u odgovarajućem padežu.

Članak 6.

U članku 10. stavku 1. točka 4. mijenja se i
glasi:

»4. izdavati vrijednosne papire u skladu s
posebnim zakonom,«.

U točki 5. rečenica koja glasi: »Veća kvota
sudjelovanja dopuštena je ako se trgovačko društvo bavi poslovima koji potiču
poslove stambene štedionice« briše se.

Stavak 3. mijenja se i glasi:

»(3) Stambena štedionica može neutrošena
sredstva iz stavka 1. ovoga članka koristiti za:

1. ulaganje na financijskom tržištu, ako je
povrat ulaganja osiguran bezuvjetnom bankarskom garancijom ili državnom
garancijom na prvi poziv,

2. kupovinu prvorazrednih državnih vrijednosnih
papira, vrijed­nosnih papira s osiguranim državnim jamstvom ili s bankarskom
garancijom, te vrijednosnih papira jedinica lokalne i područne (regionalne)
samouprave,

3. plasman sredstava kod sigurnih kreditnih
institucija,

4. sklapanje repo poslova sukladno aktima
Hrvatske narodne banke.«

Članak 7.

U članku 11. stavku 1. iza točke 5. briše se
točka i stavlja zarez te se dodaje točka 6. koja glasi:

»6. uvjetima prijenosa raspoložive stambene
štednje.«

Članak 8.

U članku 13. iza stavka 4. dodaju se stavci 5. i
6. koji glase:

»(5) Sredstava raspoložive stambene štednje po
već aktivnom ugovoru o stambenoj štednji stambeni štediša može jednom u tijeku
godine prenijeti u drugu stambenu štedionicu. Stambena štedionica dužna je u
roku od sedam radnih dana provesti nalog za prijenos raspoložive stambene
štednje stambenog štediše.

(6) Ministar financija pravilnikom može
propisati i druge uvjete prijenosa raspoložive stambene štednje stambenih
štediša.«

Članak 9.

U članku 14. stavku 1. na kraju rečenice briše
se točka i stavlja zarez te dodaju riječi: »osim za kredite za
međufinanciranje.«.

U stavku 3. iza riječi: »sredstava stambene
štednje« dodaju se riječi: »prije isteka ugovorenog roka stambene štednje«.

Iza stavka 3. dodaje se stavak 4. koji glasi:

»(4) Nakon proteka ugovornog roka stambene
štednje, stambeni štediša može:

1. nastaviti stambenu štednju bez sklapanja
novoga ugovora prema općim uvjetima stambene štedionice,

2. raspolagati sredstvima prikupljene stambene
štednje,

3. zaključiti novi ugovor o stambenoj štednji po
novim uvjetima stambene štedionice.«

Članak 10.

U članku 18. riječi: »u smislu članka 32. Zakona
o bankama i štedionicama (»Narodne novine«, br. 46/97. – pročišćeni tekst)
zamjenjuju se riječima: »sukladno odredbama posebnog zakona.«.

Članak 11.

U članku 20. stavku 2. točki 2. riječi: »tri
posto« zamjenjuju se riječima: »tri postotna boda, osim za kredite za
međufinanciranje,«.

Članak 12.

U članku 21. stavku 1. iza riječi: »poticajna
sredstva« dodaju se riječi: »za stambene štediše«.

Stavak 2. mijenja se i glasi:

»(2) Državna poticajna sredstva iznose 15 posto
od iznosa raspoložive stambene štednje uplaćene u godini za koju se isplaćuju
državna poticajna sredstva, a najviše do iznosa od 5.000,00 kuna raspoložive
stambene štednje po stambenom štediši tijekom jedne kalendarske godine. Pod
raspoloživom stambenom štednjom u smislu ovoga Zakona podrazumijeva se samo
svota stambene štednje koju je stambeni štediša uplatio tijekom godine nakon
umanjenja za svotu naknade koju naplaćuje stambena štedionica.«

Iza stavka 2. dodaje se novi stavak 3. koji
glasi:

»(3) Državna poticajna sredstva tijekom jedne
kalendarske godine odobrit će se stambenom štediši samo u jednoj stambenoj
štedionici.«

U dosadašnjem stavku 3., koji postaje stavak 4.,
riječi: »držav­nih poticajnih sredstava koji« zamjenjuju se riječima:
»raspoložive stambene štednje koja«.

Članak 13.

U članku 22. stavku 1. riječi: »do 20. rujna«
zamjenjuju se riječima: »do 20. lipnja«.

U stavku 2. riječi: »osam mjeseci« zamjenjuju se
riječima: »pet mjeseci«.

Članak 14.

U članku 23. stavku 1. riječi: »u toj godini«
zamjenjuju se riječima: »za prethodnu godinu«.

Članak 15.

U članku 24. stavci 1. i 2. mijenjaju se i
glase:

»(1) U zahtjevu iz članka 23. ovoga Zakona,
stambena štedionica dužna je navesti:

1. ukupan broj stambenih štediša,

2. ukupan broj računa stambene štednje,

3. ukupni iznos raspoložive stambene štednje,

4. broj stambenih štediša za koje se postavlja
zahtjev za isplatu državnih poticajnih sredstava,

5. broj računa stambene štednje za koje se
postavlja zahtjev za isplatu državnih poticajnih sredstava,

6. iznos prikupljene raspoložive stambene
štednje u godini za koju se postavlja zahtjev za isplatu državnih poticajnih
sredstava,

7. broj stambenih štediša koji su u godini za
koju se postavlja zahtjev za isplatu državnih poticajnih sredstava sklopili
ugovor o stambenom kreditu,

8. ukupan iznos sklopljenih ugovora o stambenom
kreditu u godini za koju se postavlja zahtjev za isplatu državnih poticajnih
sredstava,

9. iznos sklopljenih ugovora o stambenom kreditu
za međufinanciranje u godini za koju se postavlja zahtjev za isplatu državnih
poticajnih sredstava,

10. iznos državnih poticajnih sredstava za
godinu za koju se postavlja zahtjev za isplatu.

(2) Uz zahtjev iz stavka 1. ovoga članka
stambena štedionica je dužna priložiti popis stambenih štediša u elektronskom
obliku (ime i prezime te jedinstveni matični broj građana, odnosno naziv
stambenog štediše) te iznos njihove raspoložive stambene štednje i iznos
pripadajućih im državnih poticajnih sredstava sa stanjem na dan 31. prosinca
godine za koju se postavlja zahtjev za isplatu državnih poticajnih sredstava.«

Iza stavka 3. dodaje se stavak 4. koji glasi:

»(4) Ministar financija pravilnikom može
propisati i druge podatke koje je stambena štedionica dužna dostaviti u
zahtjevu za isplatu državnih poticajnih sredstava.«

Članak 16.

U članku 25. stavku 2. iza riječi: »raskida«
stavlja se zarez i dodaje se riječ: »prijenosa«.

Članak 17.

U članku 26. iza stavka 1. dodaje se stavak 2.
koji glasi:

»(2) Prijenos sredstava raspoložive stambene
štednje jednom godišnje u drugu stambenu štedionicu ne smatra se raskidom
ugovora o stambenoj štednji i na tako prenesenu stambenu štednju primjenjuju se
odredbe stavka 1. ovoga članka.«

Članak 18.

U članku 30. stavak 3. mijenja se i glasi:

»(3) Stambena štedionica dužna je Hrvatskoj
narodnoj banci, Državnom uredu za reviziju i Ministarstvu financija, na njihov
zahtjev, omogućiti uvid u poslovne knjige i operativne evidencije. Pri
predočavanju tih podataka na stambenu štedionicu ne odnosi se obveza čuvanja
bankovne tajne.«

Članak 19.

U članku 31. stavku 1. riječi: »do 10.000.000,00
kuna« zamjenjuju se riječima: »do 1.000.000,00 kuna«.

Iza točke 8. dodaje se nova točka 9. koja glasi:

»9. ako u roku od sedam radnih dana ne provede
nalog stambenog štediše o prijenosu raspoložive stambene štednje u drugu
stambenu štedionicu (članak 13. stavak 5.),«.

U dosadašnjoj točki 9., koja postaje točka 10.
iza riječi: »dvije godine« stavlja se zarez i dodaju riječi: »osim odobrenih
kredita za međufinanciranje«.

Dosadašnje točke 10. do 19. postaju točke 11. do
20.

Iza točke 20. dodaje se točka 21. koja glasi:

»21. ako ne omogući Hrvatskoj narodnoj banci,
Državnom uredu za reviziju ili Ministarstvu financija uvid u poslovne knjige i
operativne evidencije (članak 30. stavak 3.).«

Članak 20.

U cijelom tekstu Zakona o stambenoj štednji i
državnom poticanju stambene štednje (»Narodne novine«, br. 109./97., 117/97.,
76/99. i 10/01.) riječi: »Narodna banka Hrvatske« u određenom padežu zamjenjuju
se riječima: »Hrvatska narodna banka« u odgovarajućem padežu.

Prijelazne i završne
odredbe

Članak 21.

(1) Državna poticajna sredstva za 2005. godinu
odobrit će se prema odredbama ovoga Zakona.

(2) Stambena štedionica dužna je u roku od 60
dana od dana stupanja na snagu ovoga Zakona podnijeti Hrvatskoj narodnoj banci
zahtjev za odobrenje Općih uvjeta poslovanja u kojima je naročito dužna:

1. sastaviti popis predmeta, visinu svote i
druge uvjete odobravanja kredita za opremanje stana u smislu članka 8. stavka
2. točke 3. ovoga Zakona,

2. omogućiti primjenu odredbi članka 13. stavka
5. ovoga Zakona, a naročito navesti ovlaštenja za raspolaganje, zaprimanje,
izvršenje i evidenciju zadanih naloga za prijenos raspoložive stambene štednje.

Članak 22.

Ovaj Zakon stupa na snagu osmoga dana od dana
objave u »Narodnim novinama«.

Klasa: 370-01/05-01/02

Zagreb, 15. srpnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v. r.

Zakon, NN 92/2005-1836